SBM-oord gaan 'agteruit' | Netwerk24
SBM-oord gaan 'agteruit'
01 Maart 2021 06:17
Die proses om met herstelwerk by die Saldanha-vakansieoord te begin is onderweg.Foto:
Die Saldanhabaai-vakansieoord is onder die vele plaaslike trekpleisters vir besoekers aan die Weskus.
'n Gereelde besoeker het Weslander egter onlangs gekontak oor die toestand van huisies by die Saldanha-vakansieoord, waar hulle gereeld kuier. "Ons gaan gereeld na Saldanha-kamp toe. (Ons) kuier altyd baie lekker, maar die foto's – van die strand se kant af geneem – wys hoe sekere van die huisies baie agteruitgegaan het. Het die munisipaliteit nie geld nie, of nie die wil nie?" wou dié besoeker weet. By navraag het die Saldanhabaai-munisipaliteit laat weet hy het planne om die wooneenhede op te gradeer. Ethne Lawrence, die munisipale woordvoerder, het verduidelik die proses om 'n kundige vir die herstelwerk aan te stel, het reeds begin.
"'n Proses is aanvanklik begin vir die aanstelling van 'n kontrakteur vir die herstel en instandhouding van munisipale geboue. Ongelukkig, as gevolg van uitdagings wat in hierdie proses ondervind is, kon die herstelwerk aan die dak nog nie begin nie," het sy laat weet.
"Huidiglik is 'n proses aan die gang vir die verkryging van kwotasies vir die herstel en onderhoudswerke by die oord."
Die Saldanha-vakansieoord word ook tans as 'n Covid-19-fasiliteit gebruik waar inwoners veilig in afsondering kan herstel.